|  |
| --- |
| **Op. 13:1-18**  **“Brace for impact!” Onverskrokke en vasberade.”**  *Andries Burger, Pinetown Gemeente, 11 Februarie 2024* |

*Sing:* *Lied 151:1,2; Lied 597:1,3,5; Lied 292:1,2; My God is so groot!; Lied 478:1,3,4; “Vrede”*

Ons kom vanoggend by een van die dele in Openbaring wat seker die meeste verwarring veroorsaak en mense behoorlik op hol laat gaan.

Meeste verklarings is egter totale mistastings wat soms nogal klink of dit waar kans wees... totdat dit na ŉ tyd duidelik word dat die weer maar net sensasionele nonsies was.

Maar as ons net dieselfde beginsels toepas wat ons gebruik om die res van Openbaring te verstaan, dan is dit nie so onduidelik nie.

Ek herinner net kortliks weer wat ons by enige verklaring in gedagte moet hou:

**1** Enige verklaring moet ook geldig kon wees vir die kerke in Johannes se tyd. Die boek was tog in die eerste plek vir hulle bedoel, en dan daarna steeds vir almal van ons deur die eeue tot met Jesus se wederkoms.

**2** Pas op vir verklarings wat soos ŉ skattejag van een Bybelteks na ŉ ander spring, soos iemand wat klippe uitsoek om oor waterstroom te kom by die anderkant waar hulle wil uitkom nie. Natuurlik gebruik ons verskillende Bybel gedeeltes maar ons moet mooi sekermaak dat ons nie tekste nie buite hulle konteks gebruik nie.

**3** Moenie elke visioen in flarde skeur om elke stukkie daarvan apart te verstaan nie, kyk na die beeld in geheel om die sentrale betekenis te kry terwyl mens tog die detail in ag neem.

**4** Pasop vir enige verklaring wat meer steun op wêreldgebeure as op die Bybel. Ons moet nie gaan kyk wat in die teks kan inpas nie, ons moet ondersoek wat uit die teks uitkom, en dan kan ons waarskynlik verskeie toepassings daarvan vind in die geskiedenis en in ons tyd.

**5** Ignoreer en verwerp enige verklaring wat ŉ spesifieke tydsduur en datum van gebeure wil aandui, selfs as klink dit hoe indrukwekkend en ingewikkeld met aanhalings veral uit Daniël se profesieë.

**6** Laastens, hou die sentrale bedoeling van die hele boek ingedagte dat dit nie bedoel is om gelowige ste ontstel nie, maar om met hierdie openbaring perspektief die kerk van Christus deur al die eeue te troos en opgewonde te maak oor God se beheer van alles en sy heerlike einde waarin elkeen wat in geloof volhard sal deel.

Dan herinner ek ook maar weer dat ek self te lig in die broek is om die boek op my eie te kan verstaan. Ek raadpleeg ook die verklarings van ander gereformeerde verklaarders, byname Hendriksen, Hoeksema en Morris.

Ek loer ook na John MacArthur wat dit heeltemal verkeerd verstaan. (Eienaardig dat hy die meeste van die Bybel so besonder goed uitlê en dan heeltemal struikel wanneer dit by die eindtye kom.)

Goed Openbaring 13...

Van hoofstuk 12 tot 14 openbaar God vir ons wat agter die skerms aan die gebeur is, wat die onderliggende rede is vir die ander gebeure in hierdie eindtye van Jesus se hemelvaart af tot met sy wederkoms.

In hoofstuk 12 het ons gesien dat die draak, die duiwel misluk het om Christus se koms keer en om sy versoenings werk in die wiele te ry;

ons het ook gesien hoe hy misluk het in sy geestelike oorlog in die hemel teen God se engele en uit die hemel uitgegooi is;

ons het verder gesien hoe hy verder misluk om die vrou, die kerk van Christus uit haar skuilplek waar God haar versorg terug in die wêreld te kry waar hy haar sou kon beetkry;

en toe het ons gelees dat hy van die vrou weggegaan het om oorlog te maak teen haar nakomelinge, lidmate wat in Christus bly glo en aan God gehoorsaam bly...

In hoofstuk 13 openbaar God hoe die duiwel hierdie oorlog teen gelowiges uitvoer –

nie net in die laaste dae net voor Christus se wederkoms nie, maar deur al die eeue.

Kom ons lees Openbaring 12:18 tot 13:18.

Soos met baie nuus programme deesdae moet mens dalk vooraf waarsku dat hierdie hoofstuk onstellend kan wees –

nie net vir ongelowiges soos die res van hierdie hele Openbaring nie, maar ook vir gelowiges.

Ons lees van hoe ons verdruk en vervolg gaan word en dat die duiwel se trawante gaan oorwin... of so lyk dit in elk geval.

**<< Lees Op. 12:18 – 13:18>>**

Sit jou veiligheidsgordel aan...

Soos hierdie teks gaan ek nie doekies omdraai en mooi broodjies bak sodat ons met ons koppe in die sand bly staan nie.

Daar is gruwelike dinge wat gaan gebeur met Christene en die Here wil hê dat ons dit weet sodat ons nie verras en oorbluf moet wees wanneer dit gebeur nie.

Hy wil ook sekermaak dat ons nie angstig en vreesbevange daarvoor moet wees nie.

Hý bly in beheer en Hý stel steeds die grense vir die draak en sy drogdiere;

en selfs al laat Hy toe dat hulle “wen”.

Soos Jesus se lyding en sy dood toe nié die finale sê gehad het nie, so sal ons lyding en dood ook nie die einde wees nie.

Ál God se kinders, elke enkele een wat met sy Naam op ons koppe verseël is, sal na al hierdie ontsteltenis by Hom wees

in feestelike klere wat wit gewas is deur die bloed van die Lam.

Ons Vader, die Almagtige Allerheilige God sorg daarvoor.

Satan het misluk teen God – teen sy Gesalfde, teen sy engele en hy kon nie die kerk terugspoel in die wêreld in nie.

Nou vestig hy sy goddelose koninkryk in hierdie wêreld en hy maak oorlog teen God se kinders (Op. 12:17).

Johannes sien hoe hy twee trawante daarvoor gebruik wat as twee diere verskyn in die visioen.

In v. 1-10 sien ons ŉ gruwelike, vreesaanjaende dier uit die see wat baie soos die draak lyk met sy sewe koppe en tien horings; en

In v. 11-18 sien ons ŉ dier uit die aarde wat nogal onskadelik lyk, maar dan praat soos die draak.

Kom ons kyk - Wie is hulle en wat doen hulle en wat moet ons dan doen?

Dit is duidelik dat ons hierdie hele gedeelte simbolies moet verstaan, en daarom kom die dier nie uit die werklike see van soutwater nie.

Die see word oral in die Bybel gebruik as ŉ simbool vir die goddelose nasies en volke wat teen God in opstand kom.

Soos ons in Jes. 17:12 lees, *12Ellende wag vir die baie nasies wat net so onstuimig as die see is, die opstandige volke wat te kere gaan soos magtige waters 13die opstandige volke wat te kere gaan soos die groot waters.*

En Jes. 57:20*, Maar die goddeloses is soos die onstuimige see wat nie tot rus kan kom nie en waarvan die golwe aanhou om slyk en modder uit te stoot.*

Die eerste dier kom uit die goddelose wêreldnasies na vore en die ooreenkoms met die draak is duidelik sigbaar in sy sewe koppe met heerserskrone vol godslastering en sy tien horings van volle gesag.

Sy lyf is netso vreesaanjaend – ŉ luiperd wat vinnig en onverwags toeslaan, ŉ beer wat met krag uitmekaar skeur en ŉ leeu wat sy prooi verskeur en verslind.

Dit is ook bekende simboliek waarvan ons in Daniël 7 lees toe hy ook ŉ luiperd en ŉ beer en ŉ leeu uit die see sien kom het,

en in Dan 7:17 kry hy die verduideliking dat dit verskillende koninkryke was.

Maar Johannes sien die drie diere saamgevoeg in een wat waarskynlik een van twee dinge kan beteken.

Een waarskynlikheid is dat al die verskillende goddelose koninkryke of moondhede saamkom in een groot, allesoorheersende wêreldmoondheid

wat die draak, die duiwel se mag en heerskappy ontvang en gebruik om sy koninkryk te vestig en almal met demoniese mag daaraan te onderwerp.

Maar ŉ ander waarskynlikheid is dat dit steeds verskillende koninkryke of moondhede kan wees maar wat almal dieselfde “dier” in hulle het, om elkeen op hulle eie maar almal saam dieselfde sataniese heerskappy af te dwing.

Dit kan ook ŉ kombinasie wees, waar dit begin met verskillendes wat dan gaandeweg bymekaarkom en uiteindelik in die heel laaste dae wel net een sal wees.

Wat wel duidelik is, is dat die duiwel die wêreldse regering met sy demoniese mag beklee om sy sataniese heerskappy met groot gesag af te dwing oor die hele wêreld – oor elke stam en volk en taal en nasie.

En let op dat dit nie meer net simbolies is nie!

Die draak en die see en die dier is simbolies, maar die betekenis van

duiwel en goddelose volke en sataniese wêreldregering is werklikheid!

Johannes ŉ tweede dier, hierdie keer uit die aarde.

Hy lyk heel onskuldig met horings van ŉ lam...

eers wanneer hy praat kom jy agter met wie jy te doen het want hy praat soos die draak. Jy hoor die duiwel se woorde en sy stem...

Dit is hy waarteen Jesus in Mat. 7:15 waarsku, *“15Pas op vir die vals profete. Hulle kom na julle toe in skaapsklere, maar in werklikheid is hulle verskeurende wolwe.”*

In Op 19:20 word hierdie dier die vals profeet genoem, en weer sou dit een mens kon wees, maar ook meer mense wat met dieselfde satan mond praat.

Hierdie vals profeet of profete onderdruk en vervolg nie mense nie, hy mislei hulle met groot tekens en wondertekens.

Hy boots selfs God se wonders na bv. soos die vuur wat God gegee het op die berg Karmel waar Elia die profete van Baäl uitgedaag het.

Die twee diere, die goddelose sataniese wêreldregering of regerings en die valse profeet of profete, werk in ŉ onheilige harmonie saam.

Met die duiwel se gesag mislei die vals profeet die mense om die goddelose wêreldregering te aanbid.

*Onthou dat aanbid nie maar beteken dat jy jou oë toemaak in gebed nie, dit beteken om jou aan iets of iemand toe te vertrou, om jou daaraan toe te wy en daarvoor op te offer.*

Die mense van die wêreld gee hulle oor aan die eerste dier, die wêreldregering in vertroue en verwagting en met trots.

Hulle spog selfs in v. 4 dat niemand met hierdie moondheid vergelyk kan word nie, dat niemand die mag het om daarteen oorlog te kan maak nie.

Dit gaan dalk baie goed met die mense in hierdie koninkryk,

of hulle is só mislei dat hulle die goddelose regering bly aanbid selfs al vra dit geweldige opofferings van hulle...

Want dit is wat aanbidding is – selfs in groot ellende gee jy jouself prys tot verering van jou afgod.

En in grootheidswaan doen,

hierdie regering met die duiwel se gesag wat al die mense van die wêreld in verwondering het deur die misleiding van die valse profeet,

presies wat die duiwel wil hê.

En God laat dit toe...

Dit begin met direkte rebellie teen God deur verskriklike godslasterlike dinge te sê – teen God self, teen sy hemelse heerlikheid en teen almal wat by Hom is...

Maar dit bly nie net by woorde nie...

God laat verder toe dat hierdie goddelose wêreld regering oorlog maak teen gelowiges van elke stam en volke en taal en nasie.

En God laat toe dat die dier, die wêreldregering met die duiwel se gesag, die oorlog teen die gelowiges wen.

God se kinders verloor hierdie oorlog...

Nie omdat hulle nie weerstand gebied het nie, nie omdat hulle geloof te min was nie...

vir geen ander rede nie as dat God dit toelaat...

*(Hoe’s daai vir mense wat dink dis net lekker en maanskyn en rose om ŉ Christen te wees.)*

Onthou jy toe ons in Openbaring 6 gefokus het op die simboliek van die sesde seël van God se raadsplan wat Jesus oopbreek en vervulling laat gaan het?

Dit was die visioen van die martelare onder God se altaar wat gevra het hoe lank dit nog sal wees voor God hulle dood sou wreek.

En God se antwoord in v. 11 was dat hulle nog ŉ klein rukkie geduldig moes bly

totdat hulle medegelowiges wat nog in die wêreld lewe en

wat nog soos hulle doodgemaak moes word, ook almal by hulle is,

dan sal Hy hulle dood wreek.

Wanneer die getal van die martelaars vol geword het.

Gelowiges gaan dit nie almal vryspring nie,

party van ons, dalk party van ons wat vandag hier bymekaar is en van vêr af inskakel,

party van óns gaan dalk ook die voorreg hê om ons geloof met ons lewens te bely soos geloofsmartelare deur die eeue.

Nie net met ongerief en ongemaklikheid en aaklige opoffering nie

maar in verdrukking en vervolging en lyding en selfs afgryslike marteling en dood.

Ek weet dat meeste van ons dit net nie kan indink nie...

dit is tog net iets wat in Somalië en Noord-Korea en Nigerië gebeur.

Ons is so gewoond en so gerus gesus in ŉ samelewing met godsdiensvryheid.

En dit is wat ek verstaan met die wond aan die dier se een kop.

ŉ Dodelike wond aan sy kop sou maak dat daardie kop nie heeltemal kan regeer soos wat dit wil nie –

dit kan nie die duiwel se gesag met soveel oorgawe afdwing en gelowiges so fel vervolg wat hy sou wou nie.

Terwyl die kop verwond het sal daar ietwat verligting wees...

Is dit nie wat gebeur wanneer ŉ samelewing soveel gelowiges het dat die regeerders juis Christelike waardes handhaaf en uitbou nie?

Is dit nie wat in ons Westerse wêreld gebeur het met die verspreiding en later ook die suiwering van die evangelie boodskap nie?

Maar die wond word genees,

die dier se volle duiwelse krag herstel sodat die genadetyd van minder vervolgingverbygaan en die duiwelse heerskappy weer kragtig word en

die verdrukking en vervolging, die oorlog teen Christene weer op sy helderste sal brand – ook in die Westerse wêreld.

Let maar op hoe geloof in Christus en gehoorsaamheid aan God gaandeweg en al meer en in ons samelewing uitgekalwe word,

gaandeweg mislei die valse profeet al meer mense sodat die samelewing gaandeweg terugswaai na die duiwel toe – in Europa, in Amerika by ons en die res van die Weste....

Hy hou selfs sy eie drogbeelde voor asof dit die geslagte lam van God is...

Kyk maar hoeveel mense word nou al deur ons regerings vermoor met aborsie,

kyk maar hoe vervals raak die samelewing se seksuele kompas –

en kyk dan hoe draai die regeerders hulle seile na die duiwel se wind.

Die wond herstel...

die vyandskap teen suiwer geloof bou op,

ook ons verdrukking en vervolging kom al nader...

Wanneer – wel definitief aan die einde, maar nie net dan nie.

God laat die eerste dier se verskrikking toe vir 42 maande.

Onthou nou wat ons al voorheen gesê het – dit is nie die laaste 3½ jaar of die laaste 1 260 keer wat ons planeetjie om die son wentel voor Jesus se wederkoms nie.

Dit is vir “volle vasgestelde” tyd van God se openbaring af tot met Jesus se wederkoms.

Ons sien dit so duidelik as ons na voorbeelde van hierdie twee diere in die geskiedenis kyk –

van valse profesie of godsdiens wat wêreldse mag gebruik oorlog te maak teen gelowiges.

Ek noem net ŉ paar voorbeelde:

Nebukadneser wat Daniël se vriende met staatsgesag vervolg omdat hulle hom nie wou aanbid nie.

Keiser Nero en die Romeinse staatsgesag. Stalin en die kommunisme, Hitler en die Nazi’s...

Die wisselwerking tussen Islam godsdiens en Iranse regering is nogal ŉ duidelike voorbeeld in ons tyd.

(En dit is maar nog net ons Westerse geskiedenis.)

Al hierdie voorbeelde was in hulle tyd presies dit wat God hier openbaar,

en sekerlik sal die laaste en ergste uiteindelik daar wees in die heel laaste tyd wanneer die “vasgestelde tyd” se einde ook al kom met Jesus se wederkoms..

Goed kom ons besin laastens oor die getal en die merk van die dier wat soveel sensasie veroorsaak en so baie mense met die grootste spul nonsies so gereeld op hol jaag.

Oor die getal van die dier is dit nie nodig om baie te sê nie, behalwe as jy uit is om sensasie te soek.

As alles in die hoofstuk simbolies was dan moet ons mos nie die getal ewe skielik so letterlik te verstaan nie.

Die sleutel om dit reg te verstaan is in die woorde dat dit ŉ mens se getal is.

Die dag waarop ons gemaak is 6, naby maar nog nie by God se getal van 7 nie.

Maak nie saak dat hulle die volle mag van die duiwel ontvang nie, dit is steeds die mag van die draak wat misluk het en uiteindelik finaal sal misluk.

Maak nie saak hoeveel God hulle toelaat nie, hulle bly uiteindelik net mense wat voor sy regterstoel sal verskyn in die ewige vuurpoel gestraf sal word.

Selfs drie sesse is in simboliek nog ligjare ondergeskik aan een 7.

En die 7, is Ons Vader in Christus deur die werk van die Heilige Gees.

Oor die merk van die dier is daar soveel verwarring... elke paar jaar is daar ŉ nuwe opspraakwekkende doemprofeet wat almal op ŉ knop jaag.

Party van julle sal onthou dat die strepieskode om produkte al die merk van die dier was, om nie te praat toe ons strepieskodes in ons ID boekies moes kry nie, daar was konsternasie met die skyfie op kredietkaarte, en natuurlik baie onlangs nog die ingeplante skyfie of DNA saboteur in COVID entstof.

Ag nee, gelowiges behoort tog van beter te weet!

Die beste plek om dit reg te verstaan is sekerlik om by Deuteronomium 6 te begin.

Ons lees daar dat God se wet vir gelowiges ŉ teken op die regterhand en op die voorkop moet wees.

Die bedoeling is nie ŉ tatoeëer merk of ŉ brandmerk soos wat ŉ boer op sy beeste sit nie,

en ook nie die boksie wat tradisionele Jode aan hulle hand en om hulle voorkop vasbind nie.

Die bedoeling is dat ons denke en ons gedrag so aan Hom toegewy sal wees dat dit soos ŉ teken sal wees aan ons hand waarmee ons werk en ons voorkop waarmee ons dink.

Terug in openbaring sien ons dat die teken van die dier en die aanbidding van die dier direk aan mekaar gekoppel word.

In Op. 14:9 word die God se oordeel uitgespreek oor hulle *“wat die dier en sy beeld aanbid en ŉ merk op sy voorkom of op sy hand aanvaar.”*

En weer in Op. 14:11 word die lyding beskryf van *“hulle wat die dier se beeld aanbid, en dié wat die merk van sy naam aanvaar.”*

Nog een, in Op. 20:4 sien Johannes martelare wat as regters optree en dat hulle die mense is *“wat nie die dier en sy beeld aanbid het nie en nie die merk op die voorkop en op die hand aanvaar het nie.”*

Kan hierdie merk ŉ fisiese teken wees wat mens kan sien –

natuurlik sou dit kon, maar nie noodwendig nie en ek dink glad nie waarskynlik nie.

Maar dit maak nie regtig saak of dit iets fisies sal wees of nie.

So iemand se lewe sal getuig dat hy sy vertroue op die valse, duiwelse goddelose wêreldregering stel en nie op God nie,

haar gedagtes en woorde sal in die teken staan van godslastering en haat teen God en sy kinders.

En sonder hierdie merk sal mens nie kan koop en verkoop nie. Dit was reeds die geval in die gemeente van Smirna aan wie Jesus ŉ brief dikteer in Op 2:8-11.

Werk was destyds in gildes georganiseer en as jy bv. ŉ pottebakker wil wees van moet jy deel wees van die pottebakkersgilde. As jy nie in die gilde is nie mag jy nie potte maak en verkoop nie.

Maar elke gilde het sy afgode gehad wat met groot ywer en rituele vereer is.

Wanneer ŉ pottebakker tot geloof in Christus gekom het en nie meer die afgode aanbid het nie, dan is hy uit die gilde uitgeskop.

En buite die gilde, sonder die “merk” van aanbidding aan die pottebakkergilde se afgode, kon daardie gelowige nie meer potte maak en verkoop nie.

Jesus skryf dan vir die Smirna gemeente dat Hy weet hoe hulle verdruk word, en hoe arm hulle is,

maar ook dat hulle eintlik ryk is in geloof en dat hulle nie bang moet wees vir wat hulle alles nog gaan ly nie.

En dit bring ons by die boodskap van hierdie openbaring.

Jesus het al in Mat. 24:9 gesê dat ons oorgelewer en mishandel sal word en dat ons doodgemaak sal word, dat ons deur die nasies gehaat sal word omdat ons sy Naam bely.

Deur sy genade gebeur dit nie met elkeen van ons nie, maar soos Op. 13:10 waarsku

dat die van ons wat vir gevangenis bestem is in gevangenis sal beland, en die wat bestem is om met die swaard doodgemaak te word sal met die swaard dood gemaak word.

Ons moet nie daarvoor terugdeins nie, gelowiges het volharding en geloof nodig daarvoor.

Ons hoef nie bang te wees dat ons geloof nie sterk genoeg sal wees nie want in v. 8 lees ons tog dat al aanbid die hele wêreld die dier, sal God se kinders, elkeen wie se naam geskrywe is in die boek van die Lam wat geslag is staan die dier nie aanbid nie.

En vir lyding en dood moet ons geen vrees hê nie, want wat is die ergste wat kan gebeur?

Dat ons ŉ paar jaar swaarkry, dalk bitter swaarkry en dat ons dan sterf selfs op ŉ afgryslike manier... en dan?

Dan is ons by God in die paradys en daar by God se altaar maak ons die getal van die martelaars vol totdat Hy in glorie kom en met die duiwel en sy menslike gedrogdiere klaarspeel.

Petrus sê in 1 Pet. 4 dat ons nie verbaas moet wees oor die vuurproef waaraan ons onderwerp sal word nie,

maar dat ons liewer bly moet wees hoe meer ons in die lyding van Christus deel,

want dan sal ons oorloop van vreugde by sy wederkoms.

Ek wil afsluit met die woorde van Daniël se vriende in Dan. 3:17.

Wat sal ons vir die vals profeet en die goddelose wêreldregering wat ons vervolg sê?

‘Ons dien die almagtige God,

Hy het die mag om ons te red, maar weet verseker,

selfs al sou Hy dit nie doen nie sal ons nie die duiwelse regering dien en aanbid nie.

En soos Ester vir Mordegai gesê het, *“as ek moet omkom, moet ek maar omkom”* (Est. 4:16).

My liewe broer en suster, moenie onsteldt wees oor hierdie dinge nie.

“Brace for impact” soos wat hulle sê as die vliegtuig gaan val, maar doen dit sonder angs, onverskrokke en vasberade.

Volhard in jou geloof – selfs al kry jy die geleentheid om die dit met jou lewensbloed te bely.

Want in Jesus Christus het oorwin en hy sal met die ewige helse vuur afreken met die draak en sy drogdiere.

Skep moed want in Christus is ons regtig meer as oorwinnaars!

Amen